कक्राझार , 4 नभेम्बरःथांनाय 4 एप्रिलआव खुंजानो गोनांमोनब्लाबो बि टि सि बिसाख'थिया कभिड - 19 नि जाहोनाव फावसायनानै दासिम बिसायख'थि खुंफुनायनि थि अक्ट'  फोसावथ 'वाखै । नाथाय बावैसो सानफोर सिगां आसाम केबिनेटआ बि टि सि बिसायख'थि खुंनायनि सायाव राज्यो बिसायख'थि आयगनो लाइजाम गथायनाय हिसाबै फैगौ डिसेम्बर दाननि गेजेराव बि टि सि बिसायख'थिया खुंजासिगोनखौ नोजोर होनानै दासान्दि गुबुन गुबुन राजखान्थि हान्जाफोरा बिसायख'थि फोसावदिंनायाव मुखुबै नांथाबगासिनो दङ । मंगलबारखालि हाग्रामा महिलारी दैदेननाय बि पि एफ राजखान्थि हान्जाया कक्राझार जिल्लानि 10 नं देबरगाव बियाबनि सिङाव थानाय तितागुरि जानागावआव मोनसे गेदेर बिसायख'थियारि सुबुं गौमा खुंफुनाय जादों । बे हाबाफारियाव गाहाय आलासि महरै बाहागो लानानै 10 नं देबरगाव बियाबनि बि पि एफनि बिजाथि हाग्रामा महिलारीआ खुंजानो गोनां बि टि सि बिसायख'थियाव बि पि एफ हान्जायानो बांसानखो मासि देरहानानै फिन ब्रैथि खेबनि थाखाय सरकार दाफिनगोन होननानै दाबियो । बिथाङा बुंबावोदि , फैबायथानाय बिसायख'थिनि दावहायाव ओंखारनो थाखाय बि पि एफ हान्जाया आबुङै साखा - फारा जानानै दं । बे खेबनि बिसायख'थियाव बि टि सि हालामनि गासै हारि - हारिसाफोरनि सुबुंफोरनि हेफाजाब आरो अनसायनाय मोननायनि गेजेरजों बि पि एफ हान्जाया देरहानो थांगासिनो । बिथाङा दाबिनानै बुंबावोदि थांनाय 17 बोसोर समनि गेजेराव बि पि एफ हान्जाया बे हालामनि गासै हारि - हारिसाफोरनि थाखाय समान नोजोरजों अनसायलु आरो जौगाखांनि खामानि मावदोंमोन । गावनि बिबुंथियावनो बेरेखा हान्जा इउ पि पि एल , जि एस पि , बि जे पि , कंग्रेस आरो ए आइ इउ डि एफखौ सोंखारिनानै हाग्रामा महिलारीआ फैगौ बिसायख'थियाव जायखिजाया राजखान्थि हान्जायानो सोलो बोलो खायदा बाहायब्लाबो बि पि एफ हान्जाखौ फेजेननो हानायनि गोहोआ गैया होननानै बुंथिबावो । बे हाबाफारियाव आसामनि समाज अन्साय बिफाननि मन्थ्रि प्रमिला रानि ब्रह्मआबो बाहागो लानानै गावनि बिबुंथियाव हाग्रामा महिलारीनि दैदेननायावनो बि टि सिआव फिन सरकार दानफिनजागोन होननानै बुंथियो । 
जायखि - जाया राजखान्थि हान्जाया सोलो - बोलो खायदा बाहायब्लाबो बि पि एफ हान्जाखौ फेजेननो हानायनि गोहो गैयाः हाग्रामा